FI Euroopan unionin virallinen lehti C 69/28

Kanne 12.2.2007 — Du Pont de Nemours (France) ym. v. komissio

(Asia T-31/07)

(2007/C 69/57)

Oikeudenkäyntikieli: englanti

Asianosaiset

Kantajat: Du Pont de Nemours (France) SAS (kotipaikka Puteaux, Ranska), Du Pont Portugal Serviços (kotipaikka Lissabon, Portugali), Du Pont Ibérica SL (kotipaikka Barcelona, Espanja), Du Pont de Nemours (Belgium) BVBA (kotipaikka Mechelen, Belgia), Du Pont de Nemours Italiana Srl (kotipaikka Milano, Italia), Du Pont de Nemours (Nederland) BV (kotipaikka Dordrecht, Alankomaat), Du Pont de Nemours (Deutschland) GmbH (kotipaikka Bad Homburg, Saksa), DuPont CZ s.r.o. (kotipaikka Praha, Tsekin tasavalta), DuPont Hungary Trading Ltd (kotipaikka Budaors, Unkari), DuPont Poland Sp.z. o.o. (kotipaikka Varsova, Puola), DuPont Romania Srl (kotipaikka Bukarest, Romania), Du Pont (UK) Ltd (kotipaikka Herts, Yhdistynyt kuningaskunta), Du PontAgro Hellas SA (kotipaikka Ateena, Kreikka), DuPont International Operations Sarl (kotipaikka Sveitsi) ja DuPont Solutions (France) SAS (kotipaikka Puteaux, Ranska) (asiamiehet: asianajajat D. Waelbroeck ja N. Rampal)

Vastaaja: Euroopan yhteisöjen komissio

Vaatimukset

— neuvoston direktiivin 91/414/ETY muuttamisesta flusilatsolin sisällyttämiseksi siihen tehoaineena annetun komission direktiivin 2006/113/EY liite on kumottava niiltä osin kuin siinä vahvistetaan flusilatsolin sisällyttämisen päättymispäiväksi 30.6.2008

— neuvoston direktiivin 91/414/ETY muuttamisesta flusilatsolin sisällyttämiseksi siihen tehoaineena annetun komission direktiivin 2006/113/EY 3 artiklan 2 kohta on kumottava niiltä osin kuin siinä vahvistetaan päivämääräksi, johon mennessä jäsenvaltioiden on uudelleenarvioinnin perusteella muutettava tai peruutettava flusilatsolia sisältäviä tuotteita koskevat luvat, 30.6.2008

— direktiivin 91/414/ETY muuttamisesta annetun direktiivin 2006/133/EY liitteeseen sisältyvien erityisten säännösten A osa on kumottava niiltä osin kuin siinä rajoitetaan niitä viljelykasvityyppejä, joiden osalta jäsenvaltiot voivat sallia flusilatsolin käytön sen jälkeen, kun se on sisällytetty direktiivin 91/414/ETY liitteeseen I, mikä rajoitus on pantava täytäntöön 30.6.2007 mennessä (jäljempänä riidanalaiset rajoitukset)

— komissio on velvoitettava korvaamaan vahinko, joka kantajille aiheutuu riidanalaisista rajoituksista, ja on määritettävä tämän kantajien kärsimän vahingon suuruus, joksi tällä hetkellä arvioidaan noin 109 miljoonaa Yhdysvaltojen dollaria (noin 84 miljoonaa euroa); samoin on määritettävä mahdollinen muu määrä, joka heijastaa kantajien tähän mennessä kärsimän tai niille tulevaisuudessa aiheutuvan vahingon suuruutta sen mukaan, mitä kantajat tässä oikeudenkäynnissä tulevat osoittamaan erityisesti tulevaisuudessa aiheutuvan vahingon näyttämiseksi toteen

— asianosaiset on vaihtoehtoisesti velvoitettava esittämään kohtuullisen ajan kuluessa tuomion antamisesta, minkälaiseen korvausmäärään ne ovat sovintoratkaisussa päätyneet, tai ellei tällaiseen sovintoratkaisuun ole päästy, ne on velvoitettava saman ajan kuluessa esittämään vaatimuksensa yksityiskohtaisine määrineen

— vastaaja on velvoitettava maksamaan korvausmäärälle tuomion antamisesta tosiasialliseen maksusuoritukseen asti kertyvää korkoa, jonka määrä on Euroopan keskuspankin pääasiallisiin jälleenrahoitustoimiin soveltama korko lisättynä kahdella prosenttiyksiköllä tai muu ensimmäisen oikeusasteen tuomioistuimen asianmukaiseksi määrittämä koron määrä

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat kanteessaan ensimmäisen oikeusasteen tuomioistuinta kumoamaan osittain 11.12.2006 annetun komission direktiivin 2006/133/EY (1) liitteen, jolla muutetaan kasvinsuojeluaineiden markkinoille saattamisesta annetun direktiivin 91/414/ETY (2) liitettä I, niiltä osin kuin siinä asetetaan rajoituksia, jotka koskevat flusilatsolin sisällyttämistä koskevaa aikaa ja niitä viljelykasvityyppejä, joiden osalta jäsenvaltiot voivat sallia flusilatsolin käytön.

Kantajat väittävät, että riidanalaiset säännökset ovat lainvastaisia niiltä osin kuin ne perustuvat puhtaasti ”sattumaan perustuvaan ”arviointiin eivätkä direktiivissä 91/414/ETY edellytetyllä tavalla ”vaaraan perustuvaan ”arviointiin. Kantajat väittävät erityisesti, että koska sisällyttämistä koskevan ajanjakson kesto on lyhennetty tavanomaisesta 10 vuodesta 18 kuukauteen ja koska flusilatsolin sallittu käyttö on rajattu ainoastaan tiettyihin viljelykasveihin, komissio on jättänyt noudattamatta EY:n perustamissopimuksesta sekä mainitusta direktiivistä ja sen soveltamisasetuksista johtuvia velvoitteitaan sekä loukannut useita yhteisön oikeuden perusperiaatteita ja toiminut useiden yhteisön oikeuden päämäärien vastaisesti. Kantajat toteavat tältä osin, että vastaaja on loukannut suhteellisuusperiaatetta, hyvän hallinnon periaatetta, oikeutta tulla kuulluksi, oikeusvarmuuden periaatetta, luottamuksensuojan periaatetta ja syrjintäkiellon periaatetta sekä laiminlyönyt velvollisuuden esittää asianmukaiset perustelut. Kantajat väittävät lopuksi, että vastaaja on käyttänyt harkintavaltaansa väärin, koska kyseisistä rajoituksista on päätetty mielivaltaisesti ja riippumatta direktiivissä säädetyistä kriteereistä.

Kumoamiskanteen lisäksi kantajat ovat myös nostaneet vahingonkorvauskanteen EY 235 artiklan ja EY 288 artiklan 2 kohdan nojalla saadakseen korvausta niistä vahingoista, joita ne väittävät riidanalaisista rajoituksista itselleen aiheutuneen.

(1) Neuvoston direktiivin 91/414/ETY muuttamisesta flusilatsolin sisällyttämiseksi siihen tehoaineena annettu komission direktiivi 2006/133/EY (EUVL 2006, L 349, s. 27).

(2) Kasvinsuojeluaineiden markkinoille saattamisesta 15.7.1991 annettu neuvoston direktiivi 91/414/ETY (EYVL 1991, L 230, s. 1).